ФК Феникс 1995
ФК Феникс 1995 је некадашњи фудбалски клуб из Старе Пазове, основан 1946. године у Пригревици. Након завршене такмичарске сезоне 2021/22. у Српској лиги Војводина, трећем такмичарском нивоу српског фудбала, Феникс се фузионише са Јединством из Старе Пазове и престаје да постоји.

Историја 
Првобитни клуб основан је у Пригревици, између два рата, под именом Кудељар. После Другог светског рата покренут је нови клуб под именом Братство, а од 1978. па наредних 37 година клуб је наступао под именом ФК ПИК Пригревица. Од 2015. године враћено је старо име клуба (Братство) коме је придодата година покретања фудбала у Пригревици након Другог светског рата (1946). Шестог јула 2020. године клуб се сели из Пригревице у Стару Пазову и такмичи се под новим именом Феникс 1995.

  Пре доласка главног и јединог спонзора Александра Кораћа (у јесен 2012. године), клуб је бележио јако скромне резултате, такмичећи се углавном у петом и шестом степену такмичења са повременим излетима до четвртог ранга. Један од најтежих пораза клуб је доживео у Растини у 32. колу Војвођанске лиге Север, 27. маја 2000. године, када су поражени од домаћег Полета 14:0 (6:0).

У сезони 2016/17. клуб је остварио највећи успех освајањем првог места у Српској лиги Војводина, али је одустао од преласка у друголигашко такмичење. Братство је послало допис ФС Војводине да „због финансијских проблема, инфраструктуре и Правилника о стручно-педагошком раду, одустаје од играња у Првој лиги.” Уместо њих је место у вишем рангу након одустајања и другопласираног Омладинца из Нових Бановаца заузео трећепласирани ТСК из Бачке Тополе.

Пригревчани су у финалу Купа Војводине победили у Старој Пазови у „Кући фудбала” екипу Подриња из Мачванске Митровице после бољих извођења једанаестераца 5:4 (2:2, 1:1). У предколу шеснаестине купа Србије, фудбалери "Братства 1946" победили су на свом терену ФК Бечеј 3:0 (2:0)  и пласирали се у наредно коло Куп-а где ће такође на свом терену угостити лучанску Младост. У шеснаестини финала Куп-а Србије, 25. септембра 2019. године у Пригревици, домаће "Братство 1946" поражено је од Младости из Лучана 1:3 (0:2) и са тиме завршило своје учешће у Куп такмичењу.

Фузија са ОФК Оџацима 

У зиму 2015. године дошло је до замене места такмичења (екипа из Оџака заменила је екипу из Пригревице у трећем рангу, док су Пригревчани почели да се такмиче у четвртом рангу), а са њим и измене седишта два клуба, тако да је фудбалски клуб из Пригревице, основан 1946. године са седиштем клуба Обилићева бб, Пригревица, Апатин, премештен у Оџаке, а ОФК Оџаци, основан 1969. године из Оџака са седиштем клуба у улици Вашариште бб, Оџаци, бити премештени у Пригревицу. И дан данас екипа из Оџака, изворни ОФК „Оџаци”, наступа под именом „Братство 1946” у Пригревици, а пригревачко „Братство 1946”, некадашњи ПИК Пригревица, своје утакмице одиграва у Оџацима под именом ОФК „Оџаци”. Велике кадровске промене у клубу десиле су се у лето 2019. године када је дугогодишњи спонзор и први човек клуба Александар "Саша" Кораћ напустио фудбалски клуб а на његово место дошао Милић Стојаковић из Старе Пазове .

Промена имена и селидба у Стару Пазову

Шестог јула 2020. године фудбалски клуб из Пригревице се сели у Стару Пазову и преимењује у "ФК Феникс 1995"

Резултати

Успеси 
 Српска лига Војводина
 Освајач: 2016/17.
 Војвођанска лига Запад
 Освајач: 2014/15.
 Бачка зона
 Освајач: 2015/16.
 Подручна лига Сомбор
 Освајач: 2013/14.
 Међуопштинка лига
 Освајач: 1968/69, 1987/88, 2004/05.
 Међуопштинка лига — 2. разред
 Освајач: 1959/60, 1985/86.
 Куп Војводине
 Освајач: 2018/19.
 Општински куп
 Освајач: 1993.

Познати бивши играчи 
  Милош Цетина
  Мирослав Пауновић
  Саша Томановић
  Срђан Грабеж

Погледати 
 ФК Братство 2019 Пригревица

Референце 

Фудбалски клубови из Србије
Спорт у Апатину
Фудбал у западнобачком округу